CELEX: 52011PC0387
Language: sk
Date: 2011-06-28
Title: Návrh ROZHODNUTIE EURÓPSKEHO PARLAMENTU A RADY o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2010 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2010/028 NL/Overijssel divízia 18, Holandsko)

|
			
		
		
		52011PC0387
		
			Návrh ROZHODNUTIE EURÓPSKEHO PARLAMENTU A RADY o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2010 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2010/028 NL/Overijssel divízia 18, Holandsko) /* KOM/2011/0387 v konečnom znení  */
			
				
		
		
			
			   	DÔVODOVÁ SPRÁVA
V bode 28 Medziinštitucionálnej dohody zo 17.
mája 2006 medzi Európskym parlamentom, Radou a Komisiou o rozpočtovej
disciplíne a riadnom finančnom hospodárení[1]
sa umožňuje uvoľnenie prostriedkov z Európskeho fondu na
prispôsobenie sa globalizácii (EGF) prostredníctvom nástroja flexibility s
ročným stropom 500 mil. EUR nad rámec príslušných okruhov finančného
rámca.
Pravidlá, ktoré sa uplatňujú na príspevky
z fondu EGF, sú stanovené v nariadení Európskeho parlamentu
a Rady (ES) č. 1927/2006 z 20. decembra 2006, ktorým sa
zriaďuje Európsky fond na prispôsobenie sa globalizácii[2].
Dňa 20. decembra 2010 Holandsko
predložilo žiadosť EGF/2010/028 NL/Overijssel divízia 18 o finančný
príspevok z EGF v dôsledku prepúšťania v deviatich podnikoch, ktorých
činnosť patrí podľa klasifikácie NACE Revision 2 do divízie 18
(„Tlač a reprodukcia záznamových médií“)[3]
v holandskom regióne Overijssel (NL21) úrovne NUTS II.
Táto žiadosť bola súčasťou
súboru štyroch navzájom súvisiacich žiadostí, ktoré sa týkali prepúšťania
v šiestich rôznych regiónoch NUTS II v Holandsku, a to
v podnikoch, ktoré podnikajú v oblasti tlače a reprodukcie
záznamových médií.
Po dôkladnom preskúmaní tejto žiadosti Komisia
v súlade s článkom 10 nariadenia (ES) č. 1927/2006 dospela k
záveru, že podmienky na poskytnutie finančného príspevku sú podľa
tohto nariadenia splnené.
ZHRNUTIE ŽIADOSTI A ANALÝZA
 Základné údaje: ||   
 Referenčné č. EGF || EGF/2010/028 
 Členský štát || Holandsko 
 Článok 2 || písm. c) 
 Dotknuté podniky || 9 
 Región na úrovni NUTS II || Overijssel (NL21) 
 Divízia NACE Revision 2 || 18 („Tlač a reprodukcia záznamových médií“) 
 Referenčné obdobie || 16. 1. 2010 – 16. 10. 2010 
 Poskytovanie personalizovaných služieb odo dňa || 16. 1. 2010 
 Dátum podania žiadosti || 20. 12. 2010 
 Počet prepustených pracovníkov počas referenčného obdobia || 214 
 Počet prepustených pracovníkov, ktorým je pomoc určená || 214 
 Výdavky na personalizované služby (v EUR) || 1 060 639 
 Výdavky na implementáciu fondu EGF[4] (v EUR)   || 44 193 
 Výdavky na implementáciu fondu EGF (v %) || 4,0 
 Celkový rozpočet (v EUR) || 1 104 832 
 Príspevok z fondu EGF (65 %) (v EUR) || 718 140 
1.                      
Žiadosť bola Komisii predložená 20. decembra
2010 a do 7. marca 2011 bola doplnená o ďalšie informácie.
2.                      
Žiadosť spĺňa podmienky na
poskytnutie prostriedkov z fondu EGF podľa článku 2
písm. c) nariadenia (ES) č. 1927/2006 a bola predložená
v lehote 10 týždňov stanovenej v článku 5 uvedeného
nariadenia.
Súvislosť medzi prepúšťaním a
významnými zmenami v štruktúre svetového obchodu v dôsledku
globalizácie alebo celosvetovej finančnej a hospodárskej krízy
3.                      
Na účely preukázania súvislosti medzi
prepúšťaním pracovníkov a celosvetovou finančnou a hospodárskou
krízou Holandsko uvádza, že v dôsledku hospodárskej krízy došlo v odvetví
grafických médií k výraznému poklesu dopytu. Následkom toho klesol obrat v
grafickom odvetví v roku 2009 o 8,6 %. Objednávky tlačeného
reklamného materiálu z iných hospodárskych odvetví, ktoré predstavujú 35 %
celkového obratu odvetvia tlače a nakladateľstva, sa medzi rokmi 2008
a 2009 znížili v dôsledku zníženia rozpočtu na médiá a reklamné
činnosti následkom hospodárskej krízy. V žiadosti sa uvádza niekoľko
príkladov. V odvetví stavebníctva sa od začiatku krízy rozpočet
na informačné a reklamné kampane znížil o 36,8 %; vo
finančnom sektore o 33,2 % a v odvetví spotrebnej
elektroniky o 30,6 %. Hospodárska kríza okrem toho negatívne zasiahla
dopyt po rôznych druhoch tlačených médií: v roku 2009 klesol dopyt po
zábavných časopisoch o 25,7 %, po novinách o 24,4 %, po
bezplatných reklamných materiáloch o 10,54 % a po odborných
časopisoch o 23,4 %.
Preukázanie počtu prepustených
pracovníkov a splnenie kritérií článku 2 písm. c)
4.                      
Holandsko predložilo túto žiadosť na základe
intervenčných kritérií v článku 2 písm. c) nariadenia
(ES) č. 1927/2006, v ktorom sa stanovuje, že v prípade malých
pracovných trhov alebo v prípade výnimočných okolností riadne
zdôvodnených príslušným členským štátom, je možné predložiť
žiadosť o príspevok z fondu EGF, aj keď intervenčné
kritériá stanovené v článku 2 písm. a) a b) nie sú úplne
splnené, za predpokladu, že prepúšťanie má závažný vplyv na
zamestnanosť a miestne hospodárstvo. V tomto prípade musí
žiadateľ uviesť, ktoré z hlavných intervenčných kritérií jeho
žiadosť nespĺňa.
5.                      
Holandsko uviedlo, že žiadosť
nespĺňa kritériá článku 2 písm. b), v ktorom sa vyžaduje
prepustenie minimálne 500 pracovníkov v priebehu 9 mesiacov v podnikoch
zaradených do rovnakej divízie klasifikácie NACE Revision 2 pôsobiacich
v tom istom regióne alebo v dvoch susediacich regiónoch na úrovni
NUTS II v danom členskom štáte.
6.                      
V žiadosti je v priebehu
deväťmesačného referenčného obdobia od 16. januára 2010 do 16.
októbra 2010 uvedených 214 prepustených pracovníkov v deviatich podnikoch,
ktoré podľa klasifikácie NACE Revision 2 patria do divízie 18 („Tlač
a reprodukcia záznamových médií“)[5]
v regióne Overijssel (NL21) úrovne NUTS II. Z uvedených prepustení
bolo 198 v troch podnikoch, pričom tento výpočet
sa stanovil v súlade s prvou zarážkou druhého odseku článku 2
nariadenia (ES) č. 1927/2006. K zvyšným 16 prepusteniam došlo
v šiestich podnikoch, pričom tento výpočet sa stanovil
v súlade s druhou zarážkou toho istého odseku.
7.                      
Holandské orgány tvrdia, že táto žiadosť
vzhľadom na výnimočné okolnosti spĺňa požiadavky na
predloženie podľa článku 2 písm. c) nariadenia (ES) č. 1927/2006:
zahŕňa ďalšie prepúšťanie v rovnakej divízii NACE Revision
2 počas rovnakého referenčného obdobia ako v prípade prepúšťania
uvedeného v žiadosti EGF/2010/030 NL/Noord-Holland a Flevoland divízia 18,
ktorú Holandsko predložilo podľa článku 2 písm. b) nariadenia (ES)
č. 1927/2006. Navyše Overijssel tvorí s Flevolandom susediaci región na
úrovni NUTS II. Výnimočnosť tohto prípadu spočíva
v kombinácii uvedených faktorov, ktoré spoločne vytvárajú
neobyčajnú a náročnú situáciu pre dotknutých pracovníkov
i pre celý región.
8.                      
Holandsko uvádza, že Overijssel sa nachádza vo
veľmi zložitej situácii. Miera nezamestnanosti sa v tejto provincii
zvýšila následkom hospodárskej a finančnej krízy o 175 % a
v októbri 2010 dosiahla 7,2 %, pričom celoštátny priemer je
6,8 %. V období od januára 2008 do januára 2010 prišlo
v provincii Overijssel o prácu 17,5 % ľudí pracujúcich
v polygrafickom odvetví. Okrem toho sa má podľa predpovedí trh práce
v Overijsseli naďalej zmenšovať z dôvodu krízy v
technických odvetviach a v stavebníctve, ktorá výrazne ovplyvní šance
nezamestnaných nájsť si zamestnanie.
9.                      
V tom istom čase polygrafické odvetvie v
Holandsku postihlo rozsiahle prepúšťanie, o čom svedčia aj tri
ďalšie vzájomne súvisiace žiadosti Holandska o príspevok z EGF, ktoré
poukazujú na veľkú mieru prepúšťania v podnikoch v polygrafickom
odvetví v ďalších častiach Holandska. Okrem toho bola Holandsku
v roku 2009 schválená žiadosť o spolufinancovanie podpory pre
pracovníkov prepustených v tomto odvetví a v rovnakom regióne
na úrovni NUTS II[6]
z prostriedkov EGF.
10.                  
Útvary Komisie sa preto domnievajú, že uvedené
prepúšťanie má vážny vplyv na zamestnanosť a miestne hospodárstvo a
že ťažká hospodárska situácia a ťažká situácia v súvislosti s
pracovným trhom v provincii Overijssel a ďalšie prepúšťanie v
ostatných regiónoch na úrovni NUTS II v Holandsku, ktoré nastalo z rovnakej
príčiny, počas rovnakého obdobia a v rovnakej divízii NACE Revision
2, spoločne spĺňajú kritériá článku 2 písm. c) nariadenia
(ES) č. 1927/2006.
11.                  
Toto vysvetlenie je tiež v súlade s vyhlásením
Komisie pri príležitosti prijatia nariadenia (ES) č. 546/2009[7], ktoré znie: „V prípadoch, keď
členský štát predloží žiadosť o pomoc z EGF podľa článku 2
písm. b) a vyskytlo sa ďalšie prepúšťanie v inom regióne na
úrovni NUTS II toho istého členského štátu z tých istých dôvodov a v tej
istej divízii NACE 2, Komisia sa domnieva, že možno podať žiadosť o
pomoc z EGF pre pracovníkov z druhého prepúšťania podľa článku 2
písm. c) odvolávajúc sa na výnimočné okolnosti“[8].
Vysvetlenie nepredvídateľnosti
tohto prepúšťania
12.                  
Holandské orgány tvrdia, že finančnú a
hospodársku krízu a jej dosah na uvedené odvetvie nebolo možné
predpovedať. V žiadosti sa uvádza, že pred krízou prešlo odvetvie
tlače a nakladateľstva v Holandsku finančne nákladným procesom reštrukturalizácie,
aby dokázalo konkurovať podnikom z krajín mimo EÚ. Predtým odvetvie
riadené dopytom sa zmenilo na odvetvie zamerané na ponuku, čo si vyžiadalo
veľké úsilie pripraviť zamestnancov na nový spôsob práce.
Súčasná kríza znamená riziko, že vysoké investície a veľké
úsilie zo strany odvetvia neprinesú úžitok.
Identifikácia prepúšťajúcich
podnikov a pracovníkov, ktorým je pomoc určená
13.                  
Žiadosť sa týka 214 prepustených pracovníkov
(pričom pomoc je určená každému z nich) v týchto deviatich
podnikoch:
 Podniky a počet prepustených pracovníkov 
 SMG, Hasselt (SchuttersMagazijnGroep) || 10 
 Drukkerij Schippers, Wijhe || 1 
 Eproh Etiketten BV, Ommen || 1 
 Jellema Druk, Almelo || 2 
 VK Print, Harfsen || 1 
 OLBO, Hardenberg || 1 
 Thieme Rotatie Zwolle BV, Zwolle || 65 
 Plantijn Casparie Zwolle BV, Zwolle || 76 
 Thieme Deventer || 57 
 Celkový počet podnikov: 9 || Celkový počet prepustených pracovníkov: || 214 
14.                  
Rozdelenie pracovníkov, ktorým je pomoc
určená:
 Kategória || Počet || Podiel v % 
 muži || 139 || 65,0 
 ženy || 75 || 35,0 
 občania EÚ || 201 || 93,9 
 občania nečlenských krajín EÚ || 13 || 6,1 
 od 15 do 24 rokov || 39 || 18,2 
 od 25 do 54 rokov || 117 || 54,7 
 od 55 do 64 rokov || 54 || 25,2 
 nad 64 rokov || 4 || 1,9 
15.                  
Medzi pracovníkmi, ktorým je pomoc určená, je
deväť osôb so zdravotným postihnutím.
16.                  
Rozdelenie podľa profesijných kategórií:
 Kategória || Počet || Podiel v % 
 vedúci pracovníci || 15 || 7,0 
 odborní pracovníci || 43 || 20,1 
 technickí pracovníci || 45 || 21,0 
 administratívni pracovníci || 26 || 12,1 
 pracovníci v službách a predaji || 26 || 12,1 
 obsluha strojov a zariadení a montážni pracovníci || 59 || 27,6 
17.                  
V súlade s článkom 7 nariadenia (ES)
č. 1927/2006 Holandsko potvrdilo, že bola uplatnená politika rovnosti
mužov a žien a nediskriminácie a že sa bude uplatňovať aj počas
rôznych etáp implementácie EGF, a najmä v rámci prístupu k nemu.
Opis príslušného územia a jeho orgánov a
zainteresovaných strán
18.                  
Príslušné územie zahŕňa provinciu
Overijssel. Je to štvrtá najväčšia holandská provincia a siedma,
čo do počtu obyvateľov, s hustotou obyvateľstva takmer
335 obyvateľov na km2. Odvetvie služieb tvorí 71,8 %
celkovej zamestnanosti v provincii Overijssel; priemyselné odvetvia
tvoria 23,4 % a poľnohospodárstvo 4,8 %.
19.                  
Hlavnými dotknutými orgánmi sú Ministerstvo práce a
sociálnych vecí a Vzdelávací fond pre polygrafické a mediálne odvetvie (A&O
Fonds Grafimedia) na základe poverenia Rady pre konzultácie v polygrafickom a
mediálnom odvetví (Raad for Overleg in de Grafimedia Branche). Ďalšími
zainteresovanými stranami sú Inštitút pre kreatívne odvetvia, verejná
organizácia zodpovedná za vyplácanie dávok (UWV werkbedrijf), UWV centrum
mobility, vládne stredisko odbornej prípravy na regionálnej úrovni (ROC van
Twente) a vzdelávacie zariadenie Dentioncollege, združenie MSP
(MKB-ondernemingen), združenia sociálnych partnerov: FNV Kiem (odborový zväz),
CNV Media (odborový zväz), Koninklijk Verbond van Grafische Ondernemingen-KVGO
(združenie zamestnávateľov) pre samosprávnu oblasť De Groote Veenen
a NUV (združenie zamestnávateľov).
Očakávané účinky
prepúšťania na miestnu, regionálnu alebo celoštátnu zamestnanosť
20.                  
Ekonomická situácia v provincii Overijssel sa
v roku 2009 zhoršila a jej hospodársky rast bol v porovnaní
s predchádzajúcim rokom záporný (-4,2 %). Miera nezamestnanosti
v tejto provincii vzrástla z 5,3 % v októbri 2008 na
7,2 % v októbri 2010 a prevyšuje celoštátny priemer (6,8 %).
Z takmer 2000 polygrafických podnikov v Holandsku sa 7,3 % nachádza
v tejto provincii a predstavuje 9,9 % pracovných miest v odvetví
polygrafie.
21.                  
Holandské orgány tvrdia, že prepúšťanie v
polygrafickom odvetví povedie k ďalšiemu zvýšeniu nezamestnanosti, ku
ktorému už došlo v dôsledku hospodárskej a finančnej krízy. V októbri
2010 bolo o 40 % nezamestnaných uchádzačov o zamestnanie
v polygrafickom odvetví viac ako v októbri 2008 pred krízou. Navyše
predpovede ukazujú, že v nasledujúcich rokoch dôjde k ďalšiemu
obmedzeniu stavebného odvetvia a inžinierskych prác. To výrazne obmedzí
možnosť nájsť si nové zamestnanie, keďže stavebníctvo tvorí
9 % HDP provincie Overijssel a stavebníctvo spolu
s inžinierskymi prácami predstavujú 23,4 % všetkých pracovných miest.
Koordinovaný balík personalizovaných
služieb, ktorý sa má financovať, a rozpis predpokladaných nákladov
naň, vrátane jeho doplnenia o opatrenia financované zo štrukturálnych
fondov
22.                  
Navrhujú sa ďalej uvedené opatrenia, ktoré v
súhrne predstavujú koordinovaný balík personalizovaných služieb zameraných na
reintegráciu pracovníkov na trh práce. Prepusteným pracovníkom budú poskytnuté
prostredníctvom strediska mobility pod názvom Centrum kreatívnych
zamestnaní (C3):
Prípravné činnosti
–     
Prijímanie a registrácia: ich súčasťou je úvodný pohovor s cieľom
zaregistrovať prepusteného pracovníka a identifikovať najvhodnejšie
druhy opatrení.
–     
Informácie a poradenstvo: patria sem skupinové stretnutia a poradenstvo, ktorých cieľom je
poskytovať prepusteným pracovníkom informácie o dostupných opatreniach.
Poradenstvo
–     
Poradenstvo od zamestnania do zamestnania: táto sprievodná pomoc od pracovného miesta k pracovnému miestu
zahŕňa individualizovaný program, do ktorého patrí predbežný výber,
vytvorenie akčného plánu v oblasti zamestnania a odbornej prípravy a
počiatočné mentorovanie na novom pracovnom mieste.
–     
Pomoc pri získavaní iného zamestnania
(outplacement): snahou je poskytovať prepusteným
pracovníkom aktívnu podporu pri hľadaní nových pracovných príležitostí.
–     
Odborné príprava na pracovný pohovor: jej súčasťou je analýza dostupných voľných miest, pomoc
pri zostavovaní životopisu a listov so žiadosťami o zamestnanie a príprava
na pracovné pohovory.
–     
Poradenstvo pri založení vlastnej firmy: Ide o sprievodnú pomoc pri zakladaní firmy, ktorej snahou je
pomôcť prepusteným pracovníkom, ktorí uvažujú o založení vlastnej
firmy. Do tejto oblasti patrí poskytovanie právneho poradenstva, pomoc pri
zostavovaní obchodného plánu a pomoc v oblasti administratívnych požiadaviek.
Odborná príprava
–     
„Vzdelávanie“: patrí sem odborná príprava a
rekvalifikácia, odborná príprava v oblasti manažmentu a sociálnych
zručností a špecifická technická rekvalifikácia pracovníkov, ktorých
technická odborná príprava už nezodpovedá súčasným potrebám.
–     
Uznanie predchádzajúcich skúseností: ide o zhodnotenie predchádzajúcich poznatkov a skúseností
jednotlivých pracovníkov, ako aj vymedzenie oblastí, v ktorých sa vyžaduje
ďalšia odborná príprava.
23.                  
Výdavky na implementáciu fondu EGF, ktoré sú
uvedené v žiadosti v súlade
s článkom 3 nariadenia (ES) č. 1927/2006, sa
týkajú riadiacich a kontrolných činností, ako aj informovania
a propagácie.
24.                  
Personalizované služby, ktoré predložili holandské
orgány, sú aktívnymi opatreniami trhu práce v rámci oprávnených
činností vymedzených v článku 3 nariadenia (ES)
č. 1927/2006. Holandské orgány odhadujú celkové náklady na tieto
služby na 1 060 639 EUR a výdavky na implementáciu
fondu EGF na 44 193 EUR (t. j. 4 % z celkovej sumy).
Celkový príspevok požadovaný z EGF je 718 140 EUR (65 % celkových
nákladov).
 Činnosti || Odhadovaný počet pracovníkov, ktorým je pomoc určená || Odhadované náklady na príslušného pracovníka (v EUR) || Celkové náklady (EGF a štátna finančná podpora) (v EUR) 
 Personalizované služby (článok 3 prvý odsek nariadenia (ES) č. 1927/2006) 
 Prijímanie a registrácia || 214 || 193 || 41 302 
 Informácie a poradenstvo || 214 || 86 || 18 404 
 Poradenstvo od zamestnania do zamestnania || 80 || 3 623 || 289 840 
 Pomoc pri získavaní iného zamestnania (outplacement) || 64 || 4 485 || 287 040 
 Odborná príprava na pracovný pohovor || 64 || 1 421 || 90 944 
 Poradenstvo pri založení vlastnej spoločnosti || 11 || 4 526 || 49 786 
 Vzdelávanie || 90 || 2 487 || 223 830 
 Uznanie predchádzajúcich skúseností: || 21 || 2 833 || 59 493 
 Medzisúčet – personalizované služby ||   || 1 060 639 
 Výdavky na implementáciu EGF (článok 3 tretí odsek nariadenia (ES) č. 1927/2006) 
 Manažment ||   || 11 048 
 Informovanie a propagácia ||   || 11 048 
 Kontrolné činnosti ||   || 22 097 
 Medzisúčet – výdavky na implementáciu EGF ||   || 44 193 
 Odhadované náklady spolu ||   || 1 104 832 
 Príspevok z EGF (65 % celkových nákladov) ||   || 718 140 
25.                  
Holandsko potvrdzuje, že uvedené opatrenia
dopĺňajú činnosti financované zo štrukturálnych fondov.
Opatrenia v rámci Európskeho sociálneho fondu sú určené len pre
zamestnaných pracovníkov, kým cieľom činností v rámci EGF je
vrátiť prepustených pracovníkov späť do zamestnania. Riadiaci orgán
pre EGF, ktorý je súčasne riadiacim orgánom pre ESF, zaviedol potrebné
kontrolné opatrenia na vylúčenie rizika dvojitého financovania.
Dátum (dátumy), odkedy sa začali
alebo sa plánujú začať personalizované služby pre príslušných
pracovníkov
26.                  
Holandsko začalo poskytovať príslušným
pracovníkom personalizované služby, ktoré sú zahrnuté do koordinovaného balíka
navrhnutého na spolufinancovanie z EFG, 16. januára 2010. Tento dátum
preto predstavuje začiatok obdobia oprávnenosti na akúkoľvek
pomoc, ktorú možno poskytnúť z EGF.
Postupy konzultácií so sociálnymi
partnermi
27.                  
Konzultácie so sociálnymi partnermi sa
uskutočnili prostredníctvom Nadácie pre trh práce a Vzdelávacieho fondu
pre polygrafické a mediálne odvetvie (Arbeids & Opleidingsfonds Grafimedia
branche), ktoré vzhľadom na krízu súhlasili s vytvorením strediska
mobility pre odvetvie nazvaného C3 (Centrum kreatívnych zamestnaní).
Cieľom tohto strediska mobility je koordinovať rôzne aktívne
opatrenia v oblasti trhu práce v rámci konzultácií so
sociálnymi partnermi.
28.                  
Holandské orgány potvrdili, že požiadavky stanovené
vo vnútroštátnych právnych predpisoch a v právnych predpisoch EÚ, ktoré sa
týkajú sa hromadného prepúšťania, boli splnené.
Informácie o činnostiach, ktoré sú
povinné podľa vnútroštátneho práva alebo kolektívnych dohôd
29.                  
V súvislosti s kritériami uvedenými
v článku 6 nariadenia (ES) č. 1927/2006 holandské orgány vo
svojej žiadosti:
·      potvrdili, že finančný príspevok z EGF nenahrádza opatrenia, za
ktoré sú zodpovedné spoločnosti na základe vnútroštátnych právnych
predpisov alebo kolektívnych dohôd,
·      preukázali, že činnosti poskytujú podporu jednotlivým pracovníkom
a nemajú sa použiť na reštrukturalizáciu spoločností alebo odvetví,
·      potvrdili, že na uvedené oprávnené činnosti sa neprijíma pomoc
z iných finančných nástrojov EÚ.
Systémy riadenia a kontroly 
30.                  
Holandsko oznámilo Komisii, že finančný
príspevok budú riadiť a kontrolovať tie isté orgány, ktoré
v Holandsku riadia a kontrolujú financovanie z Európskeho
sociálneho fondu (ESF). Agentúra pre sociálne veci a zamestnanosť
(Agentschap SZW) bude sprostredkovateľským orgánom pre riadiaci orgán.
Financovanie
31.                  
Na základe žiadosti predloženej Holandskom
predstavuje navrhovaná výška príspevku z EGF na koordinovaný balík
personalizovaných služieb 718 140 EUR, čo zodpovedá 65 %
celkových nákladov. Výška prostriedkov, ktoré Komisia v rámci fondu navrhuje vyčleniť,
je založená na informáciách poskytnutých Holandskom.
32.                  
Vzhľadom na maximálnu možnú sumu
finančného príspevku z fondu EGF podľa článku 10 ods. 1
nariadenia (ES) č. 1927/2006, ako aj vzhľadom na možnosti
prerozdelenia rozpočtových prostriedkov, Komisia navrhuje uvoľniť
z fondu EGF uvedenú celkovú sumu, ktorá sa vyčlení v rámci
okruhu 1a finančného rámca.
33.                  
Pri tejto navrhovanej výške finančného
príspevku zostane k dispozícii viac ako 25 % maximálnej ročnej
sumy vyčlenenej na EGF k dispozícii na pokrytie potrieb počas posledných
štyroch mesiacov roka v súlade s ustanoveniami článku 12 ods. 6
nariadenia (ES) č. 1927/2006.
34.                  
Celková suma príspevkov z EGF v súvislosti so
žiadosťami o príspevok z EGF, ktoré sú odôvodnené výnimočnými
okolnosťami v roku 2011, vrátane príspevkov navrhovaných v súčasnom
návrhu, neprekročí 15 % ročných maximálnych príspevkov z EGF, ako sa
to vyžaduje v súlade s ustanoveniami článku 2 písm. c) nariadenia (ES)
č. 1927/2006.
35.                  
Komisia predložením tohto návrhu na uvoľnenie
prostriedkov z EGF začína zjednodušený postup trialógu v súlade s bodom 28
medziinštitucionálnej dohody zo 17. mája 2006, aby sa v rámci obidvoch
zložiek rozpočtového orgánu dosiahla dohoda o potrebe použiť EGF
a o požadovanej výške príspevku. Komisia vyzýva tú z dvoch zložiek
rozpočtového orgánu, ktorá na príslušnej politickej úrovni dosiahne dohodu
o predbežnom návrhu na uvoľnenie prostriedkov ako prvá, aby
o svojich zámeroch informovala druhú zložku rozpočtového orgánu
a Komisiu. V prípade nesúhlasu jednej z dvoch zložiek
rozpočtového orgánu sa zvolá oficiálne zasadnutie trialógu.
36.                  
Komisia predkladá samostatne žiadosť
o prevod s cieľom zahrnúť do rozpočtu na rok 2011
osobitne viazané rozpočtové prostriedky, v súlade s bodom 28
medziinštitucionálnej dohody zo 17. mája 2006.
Zdroj platobných rozpočtových
prostriedkov
37.                  
V rozpočtovom riadku EGF 04.0501 ostáva k
dispozícii suma vo výške 6 024 454 EUR potom, čo obe zložky
rozpočtového orgánu prijali tri rozhodnutia v celkovej výške
10 371 321 EUR, ako aj po zohľadnení šiestich prípadov,
o ktorých v súčasnosti rozpočtový orgán rokuje, v celkovej
výške 31 213 175 EUR. Uvedená suma, ktorá je k dispozícii, sa použije
na úhradu sumy 718 140 EUR potrebnej v súvislosti s predloženou
žiadosťou.
Návrh
ROZHODNUTIE EURÓPSKEHO PARLAMENTU A RADY
o mobilizácii Európskeho fondu na
prispôsobenie sa globalizácii podľa bodu 28 Medziinštitucionálnej dohody
zo 17. mája 2010 medzi Európskym parlamentom, Radou a Komisiou o rozpočtovej
disciplíne a riadnom finančnom hospodárení (žiadosť EGF/2010/028
NL/Overijssel divízia 18, Holandsko)
EURÓPSKY PARLAMENT A RADA EURÓPSKEJ
ÚNIE,
so zreteľom na Zmluvu o fungovaní
Európskej únie,
so zreteľom na Medziinštitucionálnu
dohodu zo 17. mája 2006 medzi Európskym parlamentom, Radou a Komisiou o
rozpočtovej disciplíne a riadnom finančnom hospodárení[9], a najmä na jej bod 28,
so zreteľom na nariadenie Európskeho
parlamentu a Rady (ES) č. 1927/2006 z 20. decembra 2006, ktorým sa
zriaďuje Európsky fond na prispôsobenie sa globalizácii[10], a najmä na jeho článok 12 ods.
3,
so zreteľom na návrh Európskej komisie[11],
keďže:
(1)       Európsky fond na
prispôsobenie sa globalizácii (EGF) bol zriadený s cieľom poskytovať
dodatočnú podporu pracovníkom prepusteným v dôsledku veľkých zmien v
štruktúre svetového obchodu spôsobených globalizáciou a pomôcť im pri ich
reintegrácii na trh práce.
(2)       Rozsah pôsobnosti EGF bol
rozšírený v prípade žiadostí podaných od 1. mája 2009 s cieľom
zahrnúť podporu pre pracovníkov prepustených priamo v dôsledku globálnej
finančnej a hospodárskej krízy.
(3)       Medziinštitucionálna dohoda
zo 17. mája 2006 umožňuje mobilizáciu EGF v rámci ročného stropu vo
výške 500 miliónov EUR.
(4)       Holandsko podalo 20. decembra
2010 žiadosť o uvoľnenie prostriedkov z fondu EGF
v súvislosti s prepúšťaním v deviatich podnikoch, ktorých
činnosť patrí podľa klasifikácie NACE Revision 2 do divízie 18
(„Tlač a reprodukcia záznamových médií“) v regióne Overijssel (NL21)
úrovne NUTS II, a do 7. marca 2011 ju doplnilo o ďalšie
informácie. Táto žiadosť spĺňa požiadavky na stanovenie
finančných príspevkov podľa článku 10 nariadenia (ES)
č. 1927/2006. Komisia preto navrhuje uvoľniť prostriedky vo
výške 718 140 EUR.
(5)       EGF by sa preto mal
mobilizovať na účely poskytnutia finančného príspevku v
súvislosti so žiadosťou Holandska,
PRIJALI TOTO ROZHODNUTIE:
Článok 1
V rámci všeobecného rozpočtu Európskej
únie na rozpočtový rok 2011 sa mobilizuje Európsky fond na prispôsobenie
sa globalizácii (EGF) na účely poskytnutia sumy 718 140 EUR vo
forme viazaných a platobných rozpočtových prostriedkov.
Článok 2
Toto rozhodnutie sa uverejní v Úradnom
vestníku Európskej únie.
V [Bruseli/Štrasburgu]
Za Európsky parlament                                 Za
Radu
predseda                                                        predseda
[1]               Ú. v. EÚ C 139, 14.6.2006, s. 1.
[2]               Ú. v. EÚ L 406, 30.12.2006, s. 1.
[3]               Nariadenie Európskeho parlamentu a Rady (ES) č.
1893/2006 z 20. decembra 2006, ktorým sa zavádza štatistická klasifikácia
ekonomických činností NACE Revision 2 a ktorým sa mení a dopĺňa
nariadenie Rady (EHS) č. 3037/90 a niektoré nariadenia ES o
osobitných oblastiach štatistiky (Ú. v. EÚ L 393, 30.12.2006, s. 1).
[4]               V súlade s článkom 3 tretím odsekom nariadenia
(ES) č. 1927/2006.
[5]               Nariadenie Európskeho parlamentu a Rady (ES) č.
1893/2006 z 20. decembra 2006, ktorým sa zavádza štatistická klasifikácia
ekonomických činností NACE Revision 2 a ktorým sa mení a dopĺňa
nariadenie Rady (EHS) č. 3037/90 a niektoré nariadenia ES o
osobitných oblastiach štatistiky (Ú. v. EÚ L 393, 30.12.2006, s. 1).
[6]               EGF/2009/029 Gelderland a
Overijssel, divízia 18. Túto
žiadosť schválil rozpočtový orgán 24. novembra 2010 (2010/743/EÚ) (Ú.
v. EÚ L 318, 4.12.2010, s. 40).
[7]               Nariadenie Európskeho parlamentu a Rady (ES) č.
546/2009 z 18. júna 2006, ktorým sa mení a dopĺňa nariadenie (ES)
č. 1927/2006, ktorým sa zriaďuje Európsky fond na prispôsobenie sa
globalizácii (Ú. v. EÚ L 167, 29.6.2009, s. 26).
[8]               Rada Európskej únie, 10304/09 ADD1, 8.6.2009.
[9]               Ú. v. EÚ C 139, 14.6.2006, s. 1.
[10]             Ú. v. EÚ L 406, 30.12.2006, s. 1.
[11]             Ú. v. EÚ C […], […], s.
[…].